b'\n_START_ARTICLE_\nGrigore Vindereu\n_START_SECTION_\nBiografie\n_START_PARAGRAPH_\nS-a n\xc4\x83scut ca fiu al unui fost rob (sclav \xc8\x9big\xc4\x83nesc) \xc3\xaen 1830 pe un domeniu m\xc4\x83n\xc4\x83stiresc de l\xc3\xa2ng\xc4\x83 Suceava. \xc3\x8en 1851 intr\xc4\x83 ca discipol la Nicolae Picu, ajung\xc3\xa2nd \xc3\xaen 1855 primas (vioara \xc3\xaent\xc3\xa2i) \xc3\xaen taraful acestuia. _NEWLINE_Dup\xc4\x83 1868 ajunge vataf (a doua func\xc8\x9bie ca rang dup\xc4\x83 staroste) peste to\xc8\x9bi l\xc4\x83utarii din Suceava. \xc3\x8en aceast\xc4\x83 perioad\xc4\x83, \xc3\xaen timpul anului c\xc3\xa2nta \xc3\xaen ora\xc8\x99, iar verile c\xc3\xa2nta \xc3\xaen sta\xc8\x9biunile balneoclimaterice din \xc3\xaemprejurimi, aici cunosc\xc3\xa2ndu-l pe melomanul boier Leon Goian._NEWLINE_\xc3\x8entre anii 1863-1873, compozitorul rom\xc3\xa2n Ciprian Porumbescu (1853-1883) a f\xc4\x83cut studii la Suceava, intr\xc3\xa2nd \xc3\xaen contact cu vestitul taraf al lui Grigore Vindereu, considerat un adev\xc4\x83rat "Barbu L\xc4\x83utaru" al Bucovinei.  Grigore Vindereu l-a cunoscut \xc3\xaen 1869 pe compozitorul Ciprian Porumbescu, \xc3\xaen acea perioad\xc4\x83 \xc3\xaenc\xc4\x83 elev al gimnaziului din Suceava. \xc3\x8en 1871, de ziua m\xc4\x83n\xc4\x83stirii Putna, ce \xc3\xaemplinea 400 de ani de la sfin\xc8\x9bire, conduce \xc3\xaempreun\xc4\x83 cu Ciprian Porumbescu (doi dirijori la dou\xc4\x83 viori) un taraf de 30 de membri \xc3\xaen curtea m\xc4\x83n\xc4\x83stirii. Aici se nasc o serie de compozi\xc8\x9bii ale lui Ciprian Porumbescu, inspirate din repertoriul lui Vindereu, dar \xc8\x99i o serie de culegeri de versuri, executate pe loc de Vasile Alecsandri (prezent \xc8\x99i acesta la manifesta\xc8\x9bie). A murit \xc3\xaen 1888._NEWLINE_Grigore Vindereu este \xc3\xaenmorm\xc3\xa2ntat \xc3\xaen Cimitirul Pacea din Suceava, monumentul s\xc4\x83u funerar (reconstruit de Alex. Bidirel) fiind inclus pe lista monumentelor istorice din jude\xc8\x9bul Suceava din anul 2004, av\xc3\xa2nd codul  SV-IV-m-B-05693.  La partea de sus a crucii sale funerare se afl\xc4\x83 s\xc4\x83pat\xc4\x83 urm\xc4\x83toarea inscrip\xc8\x9bie: "I.N.R.I. Aice pauseaz\xc4\x83 Grigore Vindereu artist \xc3\xaen music\xc4\x83 * 21. I. 1830 + 24. V. 1888 Fie-i \xc8\x9b\xc4\x95rna u\xc8\x99\xc3\xb3r\xc4\x83". La baza crucii a fost amplasat\xc4\x83 o plac\xc4\x83 de font\xc4\x83 cu o inscrip\xc8\x9bie aproape identic\xc4\x83 cu cea s\xc4\x83pat\xc4\x83 mai sus: "Aice pauseaz\xc4\x83 Grigore Vindereu artist \xc3\xaen music\xc4\x83 * 21. Januariu 1830 + 24. Mai 1888. Fie-i \xc8\x9b\xc4\x95rna u\xc8\x99oar\xc4\x83."_NEWLINE_\xc3\x8en prezent, o strad\xc4\x83 din municipiul Suceava \xc3\xaei poart\xc4\x83 numele.'